Ħelsien u tiġdid ta' Ġerusalemm Oraklu. Il-kelma tal-Mulej dwar Iżrael. Oraklu tal-Mulej li firex is-smewwiet, li qiegħed is-sisien tal-art u li lill-bniedem ġo fih sawwarlu l-ispirtu tiegħu. "Ara, jien se nagħmel minn Ġerusalemm tazza ta' xorb li jsakkar għall-popli kollha ta' madwarha, u jkunu f'assedju kontra Ġuda u kontra Ġerusalemm. U jiġri dakinhar li lil Ġerusalemm nagħmilha bħal ġebla tat-tagħbija għall-popli kollha; kull min jitgħabba biha jkorri sewwa . Il-ġnus kollha tal-art jinġemgħu kontriha. Dakinhar, oraklu tal-Mulej, iż-żwiemel kollha nġenninhom bil-biża' u nbellah ir-rikkieb tagħhom. Fuq id-dar ta' Ġuda niftaħ għajnejja, imma nixħet għama fuq iż-żwiemel kollha tal-popli. Imbagħad it-tribujiet ta' Ġuda jibdew jgħidu bejnhom u bejn ruħhom: 'Il-qawwa tan-nies ta' Ġerusalemm tinsab fil-Mulej tal-eżerċti, Alla tagħhom.' Dakinhar, it-tribujiet ta' Ġuda nagħmilhom bħal kenur imħeġġeġ qalb l-injam, bħal torċa mqabbda qalb il-qatet, u jeqirdu fuq il-lemin u fuq ix-xellug il-popli kollha ta' madwarhom, waqt li Ġerusalemm tibqa' sħiħa fejn hi. "U l-Mulej isalva t-tined ta' Ġuda l-ewwel, biex il-ġieħ tad-dar ta' David u l-ġieħ ta' dawk li jgħammru f'Ġerusalemm ma jkunx ikbar minn dak ta' Ġuda. Dakinhar il-Mulej ikun tarka madwar in-nies ta' Ġerusalemm u dak li fosthom ikun se jogħtor dakinhar isir bħal David; u d-dar ta' David issir bħal Alla, bħall-anġlu tal-Mulej, quddiemhom. U jiġri dakinhar li jiena nfittex neqred il-ġnus kollha li jiġu kontra Ġerusalemm. "U fuq id-dar ta' David u fuq dawk li jgħammru f'Ġerusalemm insawwab spirtu ta' ħniena u talb. U huma jħarsu lejn dak li jkunu nifdu , u jibkuh bħal wieħed li jibki lil ibnu l-waħdieni, u jokorbu għalih bħal min jokrob għal ibnu l-kbir. Dakinhar il-biki ta' Ġerusalemm ikun kbir daqs il-biki ta' Ħadad-rimmon fil-wita ta' Megiddo. U l-pajjiż jitbekka, kull familja għaliha: il-familja tad-dar ta' David għaliha, bin-nisa tagħhom għalihom; il-familja tad-dar ta' Natan għaliha, bin-nisa tagħhom għalihom; il-familja tad-dar ta' Levi għaliha, bin-nisa tagħhom għalihom; il-familja ta' Simgħi għaliha, bin-nisa tagħhom għalihom; u l-familji kollha li jkun baqa', kull waħda għaliha, bin-nisa tagħhom għalihom."